Álelúya ! Dzə́mə́lán Ǹtondôbə, amú á nə m̀bəŋ, amú m̀kpáán mətǐŋ wóé ó nə kolé. 2Zá á nə̄ dzǎm kǎd biyə̌ŋ bí mam bí Ńtondôbə, ǎ ngayédǎn fə olúgú wōē ásə ? 3Mvɔ̌m ébá báfɔmbɔ tə́tə̄lə́ bə́ bɔ̌ fə sósōō ábǒg ásə ! 4Éyɔŋ wǎyi bɔ áyɔŋ dóe ḿbəŋ, o tsogó ma, ǎ Ńtondôbə ! Éyɔŋ wǎyi dɔ́ kode, o mvamaŋan ai ma, 5ású yə̄ nâ mə́ yen mvɔ̌m ébá yā ó ngātɔ́b, mə́ tǎg ai miǹtag mí áyɔŋ dóe mə́ nɔ̌ŋ fə ngab á dúmá yā élíg dzóe. 6Bǐ ngásə́m anə́ bətadá, bí ngákódō á zēn, bǐ ngátɔbɔ á məku. 7Bətadá, Égîptɛn, bá ndzí kig wóg dzóm á məsimbá móe, bə́ ngávóan etítíb miḿbəmbə mí mam míe, bə́ ngátəb wa á máŋ, á máŋ mə́ ndɛn. 8Ńdɔ tə́ á ngākode bɔ́ ású ólugú dzwé díé, nə́ á kúlī fím dzīē ángə́ŋ. 9A ngábám ai máŋ mə́ ndɛn, ńdɔ̄ mə́ ngáman kód; ńdɔ a ngábɔ̄ nə́ bə́ wūlu á zāŋ edɔg anə́ báwulu á ńkōd ńnam. 10A ngákode bɔ́ á mɔ́ mə́ áyɔ́g, a kamán ai bɔ́ á mɔ́ mə́ ńzízíŋ: 11ńdɔ məndím mə́ ngáman yímbi ai miǹzízíŋ myábán, tɔ m̀bɔ́g m̀bɔ́g təge lígi. 12Bə́ ngáyə́bə ǹkɔ́bɔ̄ wóé, bə́ ngáyia olugú wōē. 13Hədá, eban yá ndzí kig kog, bə́ mān vóan mim̀bɔán míé, bá ndzí yangǎ məsulí yā ńtāān mam wóé: 14á ńkōd ńnam, ńdɔ bə́ ngátádī nə́ bâyi abuí, á mə̄gbág məgbág bə́ ngábóbólo Zambá. 15Ńdɔ a ngávə́ bɔ̄ é dzóm bə́ síligi, hədá ńdɔ a ngávə́ bɔ abɔ́d təge tóban ai ńtámáŋ wábán. 16Á ńkān, bə́ ngábɔ Mósɛs m̀bə̂ ǹnə́m, dzam də́dā fə Áron, m̀fúfúb Ńtondôbə. 17Ńdɔ sí é ngayâban, e miní Datân, ńdɔ̄ fə e ngábúdubu ǹkundǎ Abiram á yób. 18Ndóan e mǎn dígi ǹkunda wábán, ǹkabag ndóan ó mān dígī bəku bə́ ńyə́bə́. 19Á Horeb, ńdɔ̄ bə́ ngákom mǎn nyag; bə́ ngálugu evəgələ áfída, 20ńdɔ̄ bə́ ngáfɔl Dúmá dábán ai evəgələ̌ nyag yǎ yādí bīlɔ́g ! 21Bə́ ngávóan Zambá, ǹkode wabán, nyé yǎ á ngābɔ biyə̌ŋ bí mam binén Égîptɛn. 22məsimbá á ńnam Kám, mǎm məsis á máŋ mə́ ndɛn.